औरत को बार-बार एहसास कराया जाता है कि उसके लिए सबकुछ शरीर ही है
Delhi Body Shaming Victim Girl Story - How To Overcome And Deal With Body Shaming. ईस्‍ट दिल्‍ली की एक लड़की ने अपने कमरे में फांसी लगाकर आत्‍महत्‍या कर ली। उसकी उम्र तब सिर्फ 22 साल थी। पढ़ाई में हमेशा अव्‍वल रही वो लड़की फैशन डिजाइनर बनने वाली थी, लेकिन ऐसा हो सके, उससे पहले ही उसने जान दे दी।
ये चार साल पुरानी घटना है। ईस्‍ट दिल्‍ली की एक लड़की ने अपने कमरे में फांसी लगाकर आत्‍महत्‍या कर ली। उसकी उम्र तब सिर्फ 22 साल थी। पढ़ाई में हमेशा अव्‍वल रही वो लड़की फैशन डिजाइनर बनने वाली थी, लेकिन ऐसा हो सके, उससे पहले ही उसने जान दे दी।
मरने की वजह थी बॉडी शेमिंग। उसे लगता था कि वह सुंदर नहीं है। उसका शरीर सुंदरता के प्रचलित पैमानों के हिसाब से नहीं है। इस वजह से उसे कोई पसंद नहीं करता, कोई प्‍यार नहीं करता।
देह का एक खास रूप, रंग, आकार उसके लिए इतना बड़ा हो गया कि जीवन उसके सामने छोटा पड़ गया।
यह इस तरह की पहली और इकलौती घटना नहीं है। कुछ साल पहले एक मेडिकल कॉलेज के स्‍टूडेंट ने आत्‍महत्‍या कर ली थी कि क्‍योंकि उसका रंग बहुत सांवला था। इस वजह से उसे हर जगह शर्मिंदगी उठानी पड़ती थी।
पिछले साल त्रिची में 13 साल की लड़की ने इसलिए आत्‍महत्‍या कर ली, क्‍योंकि वो बहुत मोटी थी। चेन्‍नई में पिछले साल एक गर्भवती स्‍त्री ने आत्‍महत्‍या कर ली थी, क्‍योंकि लोग मोटापे के कारण उसका मजाक उड़ाते थे।
ऐसे जाने कितनी कहानियां हैं और इन सारी कहानियों का किरदार कोई लड़की है, कोई स्‍त्री है। 12-13 साल की नन्‍ही बच्चियों से लेकर 40 साल तक की औरतें, जो एक दिन अपनी कहानी अपने ही हाथों इसलिए खत्‍म कर देती हैं, क्‍योंकि उनका शरीर, उनका चेहरा, उनकी देह की बनावट, आकार, उनकी चमड़ी का रंग सुंदरता के खास पैमानों पर खरा नहीं उतरता।
दुनिया ने कभी बोलकर तो कभी इशारों से और अपने व्‍यवहार से उन्‍हें इस बात का लगातार एहसास कराया है कि चूंकि वो तथाकथित रूप से सुंदर नहीं, इसलिए वो प्रेम के लायक नहीं। दोस्ती के लायक नहीं। इसलिए उनका कभी भी, कैसे भी मजाक उड़ाया जा सकता है, अपमान किया जा सकता है। उनकी देह पर, रंग पर टिप्‍पणियां की जा सकती हैं। उनको नीचा दिखाया जा सकता है।
क्‍यों? क्‍योंकि वो उनके बनाए पैमानों पर फिट नहीं होतीं।
लेकिन सवाल ये है कि ये पैमाना आखिर किसने बनाया? किसने तय किया और ये सिर्फ लड़कियों के लिए ही क्‍यों तय किया गया? मोटी तोंद वाले मर्दों को तो इस बात का दुख और शर्मिंदगी नहीं होती, वो तो आत्‍महत्‍या नहीं करते। लड़कों को तो कोई इस बात का एहसास नहीं कराता कि वो सुंदर नहीं हैं, इसलिए प्रेम और आदर के लायक नहीं।
क्‍योंकि लड़कों का मूल्‍य उनके रूप, रंग, आकार से नहीं, उनकी दुनियावी सफलता, पैसे, ताकत और रुतबे से तय होता है। मर्द कितना भी कुरूप क्‍यों न हो, पैसे और दुनियावी सफलता की ताकत उसके पास हमेशा होती है, जिसके दम पर वो इतराता फिरता है।
जबकि लड़की अपने कमरे में अकेली पंखे से लटकती पाई जाती है।
इस तकलीफदेह कहानी की किरदार भले लड़कियां हों, लेकिन ये त्रासद पटकथा आखिर लिख कौन रहा है। कौन तय कर रहा है ये पैमाने। कौन बता रहा है लड़कियों को कि उन्‍हें कैसा होना चाहिए।
ये बहुत साल पुरानी बात है। मेरे स्‍कूल में दो बहनें पढ़ती थीं। एक अमीर मारवाड़ी बिजनेस परिवार की उन दोनों लड़कियों की उम्र में महज डेढ़ बरस का फासला था, लेकिन उनकी जिंदगी में डेढ़ उम्र की दूरी। बड़ी वाली का रंग दबा हुआ था।
वो पिता पर पड़ी थी। उसके नैन-नक्‍श भी बहुत सामान्‍य थे। जबकि छोटी बहन जब पैदा हुई तो मानो दूध की कटोरी में डुबोकर निकाली गई हो। बेहद गोरी और तीखे नैन-नक्‍श वाली।
बच्‍चे को तो पता नहीं होता ये इन दोनों चीजों के होने में क्‍या फर्क है, लेकिन आसपास के बड़े ये फर्क पैदा कर देते हैं। उन्‍होंने बड़ी लड़की के सांवलेपन का इतना मजाक उड़ाया, इतने ताने दिए, इतनी फब्तियां कसीं कि 14 साल की होते-होते उसकी सेल्‍फ स्‍टीम पूरी तरह खत्‍म हो चुकी थी।
छोटी बहन की तरह सुंदर न हो पाने का दुख वो बहुत सारा खाना खाकर भरती थी। नतीजा ये हुआ कि उसका वजन भी काफी बढ़ गया था। वजन बढ़ने के लिए घर के लोगों के ताने भी बढ़ते गए।
बात सिर्फ तानों और फब्तियों की नहीं थी। बड़ी बहन को यह साफ दिखाई देता था कि गोरी, सुंदर बहन को सब ज्‍यादा प्‍यार करते हैं। उसके साथ ज्‍यादा नर्मी और मुहब्‍बत से पेश आते हैं। उसके लिए ज्‍यादा सुंदर कपड़े खरीदे जाते हैं। मेहमानों के सामने उसे पेश किया जाता है।
सब उसके उज्‍जवल भविष्‍य को लेकर सुखभरी उम्‍मीदों से भरे हैं। जबकि सांवली, मोटी बहन घरवालों के लिए तकरीबन अदृश्‍य थी। उन्‍हें दिखता ही नहीं था कि वो है भी। लोगों के लिए तो उसका कोई मूल्‍य नहीं था, उसकी खुद ही नजर में उसका मूल्‍य सिफर हो गया।
एक सुबह जब बाकी पूरा परिवार दूसरे शहर किसी रिश्‍तेदार की शादी से लौटा ही था कि उन्‍होंने उसके कमरे का दरवाजा भीतर से बंद पाया। बहुत खटखटाने के बाद भी जब दरवाजा नहीं खुला तो तोड़कर खोला गया।
अंदर कमरे में वो अदृश्‍य लड़की पंखे से लटकी हुई थी। मरने से पहले उसने अपनी मां का एक नारंगी रंग का रेशमी, रूपहले गोटों वाला शलवार-सूट पहना था और खूब सारा श्रृंगार किया था। वो सूट पहनकर उसने उसी का दुपट्टा गले में बांध लिया और हमेशा के लिए उस दुनिया को अलविदा बोल गई, जिस दुनिया के लिए वो असल में कभी थी ही नहीं।
यह आत्‍महत्‍या थी या हत्‍या। एक 14 साल की लड़की के एक दिन इस तरह खत्‍म हो जाने के लिए जिम्‍मेदार आखिर कौन था। क्‍या किसी पुलिस, कोर्ट, कचहरी में इस बात की तफ्तीश होगी कि उस लड़की ने दरअसल आत्‍महत्‍या नहीं की थी। उसकी हत्‍या की गई।
और उसे मारने वाले लोग कोई और नहीं, उसके अपने घरवाले, उसका परिवार, उसका समाज और ये दुनिया थी।
सांवली लड़की के ब्‍याह की चिंता में मां की रातों की नींद हराम हो जाती है। घरवाले अपनी ही बेटियों के शरीर स्‍कैन कर उन्‍हें उनकी कमतरी का एहसास दिलाते रहते हैं।
लड़के भी मुहब्‍बत करने से पहले किसी लड़की का दिल-दिमाग नहीं देखते, उसके शरीर को इंचीटेप लेकर नापते हैं। उसकी चमड़ी के रंग से उसके महत्‍व का बहीखाता बनाते हैं। खुद चाहे उनका मुंह जैसा भी हो, लेकिन गर्लफ्रेंड और बीवी तो उन्‍हें हूर परी ही चाहिए होती है।
सिनेमा और टेलीविजन के विज्ञापन दिन रात लड़कियों को गोरा बनाने की क्रीम बेचते रहते हैं। हर विज्ञापन औरतों को सिर्फ ये बताता है कि वो अपने शरीर को कैसे सजाएं, कैसे सुंदर और आकर्षक बनें।
इन सांवली, साधारण नैन-नक्‍श और फैली हुई देह वाली लड़कियों से कोई नहीं कहता कि तुम एक मनुष्‍य हो और मनुष्‍य सिर्फ देह नहीं होता। वो दिल और दिमाग होता है। वो दुनिया में सिर्फ आकर्षक दिखने को नहीं आया, वो सोचने, समझने, अपनी बुद्धि से फैसले लेने, संसार में कुछ वृहत्‍तर रचने, अपने जीवन को बड़ा अर्थ देने को आया है।
इसलिए सवाल ये नहीं कि तुम कैसी दिखती हो। सवाल ये है कि तुम कैसे सोचती हो। कैसे महसूस करती हो। कैसे रचती हो। कैसे जीती हो।
लेकिन जिस स्‍त्री का सारा पालन-पोषण ही इस बात के लिए हुआ हो कि वो एक दिन अपने पति के बिस्‍तर की जीनत बन सके, उसे आकर्षित कर सके, उसके लिए उपयोगी हो सके, उसके मनुष्‍य होने की बड़ी सार्थकता का तो सवाल ही पैदा नहीं होता।
अपने चेहरे को छोड़कर अपने काम के बारे में तो वो तब सोचती, जब हमने उसे बताया होता कि वो देह नहीं, एक संपूर्ण मनुष्‍य है। सोचने वाला, महसूसने वाला, रचने वाला और जीने वाला मनुष्‍य।
अब बात बराबरी सीरीज की ये 3 स्टोरीज भी पढ़िए...
1. डियर मर्द... एक दिन अकेले सड़कों पर चलकर तो देखिए, पता चल जाएगा औरतों के लिए दुनिया कैसी है
फर्ज करिए कि आप पुरुष हैं और किसी नौकरी का इंटरव्‍यू देने गए हैं। क्‍या जॉब से जुड़ी जरूरी क्‍वालिफिकेशंस के साथ आपको ये बताया जाता है कि इस नौकरी के लिए किस तरह के कपड़े पहनने होंगे, कैसे जूते पहनने होंगे, किस तरह अपने बाल सजाने होंगे और चेहरे पर क्‍या-क्‍या मेकअप लगाना होगा। क्‍या-क्‍या करना होगा के साथ-साथ एक लंबी लिस्‍ट उन कामों की, जो आप नहीं कर सकते। (पढ़िए पूरी खबर)
2. आलिया को कैरेक्टर सर्टिफिकेट बांटने वाले रणबीर से क्यों नहीं पूछते कि 7 महीने में तुम पापा कैसे बन गए?
आलिया भट्ट और रणबीर कपूर के घर में एक नन्‍ही मेहमान आई है। मौका खुशी का है, तो खुशी की बातें होनी चाहिए, लेकिन क्‍या आपको पता है कि उस नन्‍ही परी के जन्‍म के कुछ ही घंटों बाद गूगल और ट्विटर समेत पूरे सोशल मीडिया पर क्‍या ट्रेंड कर रहा था। (पढ़िए पूरी कहानी)
3. डियर मेन! आप भी तो दीजिए वर्जिनिटी का सबूत:लड़कियों से पवित्रता का सर्टिफिकेट मांगने वाले लड़के भी तो बताएं वे कितने अनछुए हैं
ये किसी आदिम युग की बात नहीं है। 10 दिन पहले आपके घर से बस कुछ सौ किलोमीटर दूर इसी देश के एक गांव में हुई घटना है। बिहार के मोतिहारी जिले में एक लड़का बारात लेकर शादी करने गया। पूरे धूमधाम के साथ शादी हुई। माता-पिता ने अपनी हैसियत भर सब खर्च कर दिया कि बेटी ससुराल में सुख पाएगी। (पूरी स्टोरी पढ़िए)